Luister: SOS-verslag wys ál minder matrieks neem wiskundeArgieffoto (Foto: Unsplash) Min matrikulante neem welvaartskeppende vakke soos wiskunde, rekeningkunde en fisiese wetenskappe en selfs minder leerders neem die moeiliker tegniese wiskunde tot in matriek. Só bevind die Solidariteit Skoleondersteuningsentrum (SOS) se jongste matriekverslag. Volgens Hugo Vermeulen, hoof van opleiding by die SOS, is dit ŉ uiters kommerwekkende tendens wat al jare voortduur. Ondanks dié neiging behaal Afrikaanse skole steeds drie keer meer onderskeidings in wiskunde as al die ander skole in die land. “Dit dui op die waarde van goeie moedertaalonderrig,” benadruk Vermeulen. Die SOS stel sedert 2016 jaarliks ŉ verslag van die vorige jaar se matriekuitslae bekend. Die SOS se verslag vir 2022 is pas uitgereik en bevat ŉ omvattende blik op die prestasie van Suid-Afrikaanse matriekleerders in Afrikaanse skole oor die hele land. Die verslag het onder meer bevind dat matrikulante veral sukkel om suksesvol te wees in die vakke geografie en bedryfstudies. Volgens Vermeulen is die slaagsyfer vir dié twee vakke swak en is daar ook ŉ lae persentasie leerders wat onderskeidings in dié vakke behaal. “Daar is ŉ moeilikheidsgraad aan die vakke wat dit moeilik maak om goed te vaar. Die SOS se navorsing toon dat die geweldige streng nasienriglyne vir hierdie vakke ook baie daarmee te doen het: Dit kom daarop neer dat jy nie maklik jou punte kry as jy nie presies neerskryf wat in die memorandum staan nie en sodoende word ŉ kind afgerig om te presteer. Die SOS kan dit nie goedpraat nie.” Leon Fourie, uitvoerende hoof van die Solidariteit Skoleondersteuningsentrum. (Foto: Verskaf) Volgens Leon Fourie, uitvoerende hoof van die SOS, bevat die verslag ontledende data en kommentaar op die Nasionale Senior Sertifikaat (NSS). “Die verslag is gegrond op die uitslae van 2022 se NSS-eksamen wat in Januarie deur die departement van basiese onderwys bekend gemaak is. “Dit is ook die eerste keer dat die SOS die Onafhanklike Eksamenraad (IEB) se uitslae by ons verslag insluit. Die doel met die insluiting is nie om die stelsels met mekaar te vergelyk nie, maar eerder om neigings en nasionale prestasies in albei liggame uit te lig.” Enkel-, parallel- en dubbelmediumskole wat Afrikaans as huistaal aanbied, asook Engelse skole wat Afrikaans as huistaal aanbied, vorm deel van die skole waarop die SOS jaarliks fokus. “Met die verslag gee ons erkenning aan Afrikaanse skole en leerders vir hulle besondere bydrae tot die land se algehele matriekuitslae. Ons wys ook die belangrikheid van moedertaalonderrig en ons kan ook duidelik uit hierdie verslag sien wat die prestasie beteken ten opsigte van moedertaalonderrig. “Ons ontleed ook die prestasie en tekortkominge van die algehele stelsel en maak dan aanbevelings vir verbeterings. Ons kyk krities na die gehalte van onderrig tot die mate dat ons uit die data afleidings kan maak,” sê Fourie in Maroela Media se ateljee. Die matriekgroep van 2022 het die beste algehele slaagsyfer in die afgelope tien jaar behaal, ŉ uitnemende prestasie vir ŉ groep wat hulle gr. 10-jaar met die aanvang van die Covid-19-pandemie begin het. “Afrikaanse skole het weer ŉ reusebydrae gelewer tot die nasionale slaagsyfer. Van die redes vir die goeie uitslae is die deursettingsvermoë van die leerders en onderwysers, goeie ouerbetrokkenheid en goeie aanlyn strategieë by die betrokke skole.” Die volledige verslag is hier beskikbaar.